WIN ถือหุ้นใหญ่ “แอดวานซ์ อีสเทิร์นฯ” หลังแปลงหนี้เป็นทุน
WIN เทกโอเวอร์ "แอดวานซ์ อีสเทิร์น เอ็นจิเนียร์" หลังแปลงหนี้เป็นทุน เตรียมปรับโครงสร้างธุรกิจใหม่ รองรับงานรับเหมาก่อสร้างด้านพลังงานทดแทน
WIN เทกโอเวอร์ "แอดวานซ์ อีสเทิร์นฯ" หลังแปลงหนี้เป็นทุน เตรียมปรับโครงสร้างธุรกิจใหม่
5 เม.ย. 2566

บริษัท สวนอุตสาหกรรม วินโคสท์ จำกัด (มหาชน) หรือ WIN เปิดเผยว่า ตามที่บริษัทและบริษัทย่อย ประกอบด้วย บริษัท ฉะเชิงเทรา เพาเวอร์ จำกัด และบริษัท ดับบลิว.โซล่า จำกัด เป็นเจ้าหนี้ของบริษัท แอดวานซ์อีสเทิร์น เอ็นจิเนียร์ จำกัดนั้น
ทั้งนี้เมื่อวันที่ 3 เมษายน 2566 ศาลล้มละลายกลางได้มีคำสั่งเห็นชอบด้วยแผนฟื้นฟูกิจการของบริษัท แอดวานซ์ อีสเทิร์น เอ็นจิเนียร์ จำกัด โดยให้ปรับโครงสร้างทุนภายใน 90 วัน นับแต่วันที่ศาลมีคำสั่งเห็นชอบด้วยแผนฟื้นฟูกิจการ ด้วยการลดทุนจดทะเบียนเดิม และเพิ่มทุนจดทะเบียนเพื่อออกหุ้นสามัญเพิ่มทุนสำหรับชำระหนี้ให้แก่กลุ่มเจ้าหนี้รวมทุนจดทะเบียนภายหลังการเพิ่มทุนแล้ว บริษัท แอดวานซ์อีสเทิร์น เอ็นจิเนียร์ จำกัด จะมีทุนจดทะเบียนจำนวน 45,077,699 บาท แบ่งออกเป็นหุ้นสามัญจำนวน 4,507,769 หุ้น มูลค่าที่ตราไว้หุ้นละ 10 บาท
ดังนั้น บริษัทฯ และบริษัทย่อย ในฐานะเจ้าหนี้จะได้รับการแปลงหนี้เป็นทุนจดทะเบียน โดย WIN แปลงหนี้เป็นทุน 12,941,723.69 บาท แปลงหนี้เป็นทุน 1,294,172 หุ้น คิดเป็น 28.71%, บริษัท ดับบลิว.โซล่า จำกัด แปลงหนี้เป็นทุน 24,952.40 บาท แปลงหนี้เป็นทุน 2,495 หุ้น คิดเป็น 0.06% และบริษัท ฉะเชิงเทรา เพาเวอร์ จำกัด แปลงหนี้เป็นทุน 18,463,846.16 บาท แปลงหนี้เป็นทุน 1,846,385 หุ้น คิดเป็น 40.96%
ทั้งนี้ภายหลังการแปลงหนี้เป็นทุนตามคำสั่งศาลล้มละลายกลาง จะส่งผลให้บริษัทฯ และบริษัทย่อย เป็นผู้ถือหุ้นใหญ่ของบริษัท แอดวานซ์ อีสเทิร์น เอ็นจิเนียร์ จำกัด โดยบริษัทฯ มีแผนในการปรับโครงสร้างการดำเนินธุรกิจของ บริษัท แอดวานซ์ อีสเทิร์น เอ็นจิเนียร์ จำกัด ให้เป็นบริษัทที่ปรึกษาด้านวิศวกรรม เพื่อรองรับงานรับเหมาก่อสร้างด้านพลังงานทดแทนให้กับบริษัทฯ ต่อไป